Ministru kabineta noteikumu projekta “Valsts nozīmes interešu izglītības iestādes statusa piešķiršanas, anulēšanas un valsts nozīmes interešu izglītības iestāžu finansēšanas kārtība” sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir piešķirt valsts nozīmes interešu izglītības iestādes statusu interešu izglītības iestādēm (turpmāk – iestāde), kas īsteno interešu izglītības programmas, tai skaitā zinātnes, tehnoloģiju, vides, inženierzinātņu un matemātikas jomās, un papildus veic interešu izglītības metodiskā centra un pedagogu tālākizglītības centra funkcijas, vienlaikus paredzot, ka šādas iestādes saņem papildu valsts budžeta finansējumu iepriekš minēto funkciju veikšanai. Noteikumi stāsies spēkā 2019. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projektu “Valsts nozīmes interešu izglītības iestādes statusa piešķiršanas, anulēšanas un valsts nozīmes interešu izglītības iestāžu finansēšanas kārtība” (turpmāk – Projekts) Izglītības un zinātnes ministrija (turpmāk – ministrija) ir izstrādājusi, pamatojoties uz Izglītības likuma 14. panta 24. un 24.1 punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2018. gada 20. septembra grozījumiem Izglītības likumā tajā ir ietvertas normas, kas paredz valsts nozīmes interešu izglītības iestāžu pastāvēšanu. Minēto normu starpā ietverti arī divi deleģējumi Ministru kabinetam: pirmkārt, noteikt valsts nozīmes interešu izglītības iestāžu finansēšanas kārtību; otrkārt, noteikt kritērijus un kārtību, kādā iestādēm tiek piešķirts un anulēts valsts nozīmes interešu izglītības iestādes statuss.  Attiecīgo normu iekļaušanas Izglītības likumā mērķis bijis noteikt tādu iestāžu pastāvēšanu, kuru mērķis ir sekmēt izglītojamo zināšanas, prasmes un iesaisti atbilstoši viņu vecumam, interesēm, individuālajām vajadzībām un vēlmēm, izkopjot radošumu, interesi par apkārtējo vidi, dabu un cilvēkiem, lai dzīvotu daudzveidīgā pasaulē kā aktīvi un atbildīgi cilvēki, radītu kvalitatīvas izmaiņas cilvēku domāšanā, rīcībā un attieksmē pret vidi mūsdienās un nākamībā, izglītojoties par vidi, vidē un videi.  Plānots, ka valsts nozīmes interešu izglītības iestāde īstenos personas individuālajām vajadzībām un vēlmēm atbilstošas interešu izglītības programmas (tai skaitā zinātnes, tehnoloģiju, vides, inženierzinātņu vai matemātikas jomā) pirmsskolas izglītības, pamatizglītības vai vidējās izglītības programmu izglītojamajiem (turpmāk – izglītojamie), veiks interešu izglītības metodiskā centra un pedagogu tālākizglītības funkcijas. Par šādu interešu izglītības programmu īstenošanu un interešu izglītības metodiskā centra un pedagogu tālākizglītības centra funkciju īstenošanu valsts nozīmes interešu izglītības iestādes saņems papildu valsts budžeta finansējumu, t.i., valsts budžeta mērķdotāciju pašvaldību valsts nozīmes interešu izglītības iestādēm vai dotāciju privātajām valsts nozīmes interešu izglītības iestādēm (turpmāk – papildu finansējums).  Projektā noteikts, ka valsts nozīmes interešu izglītības iestādes statusu piešķir iestādei, kas vienlaikus atbilst šādiem kritērijiem:  1) nodrošina interešu izglītības programmu piedāvājumu izglītojamajiem no ne mazāk kā 10 novadiem (novadi tiek noteikti pēc izglītības iestāžu, kurās izglītojamie apgūst pirmsskolas izglītības, pamatizglītības vai vidējās izglītības programmas, atrašanās vietas. Norādāms, ka, neskaitot Projektā norādīto mērķauditoriju, iestāde ir tiesīga īstenot interešu izglītības programmas arī citām personām, kuras neizglītojas izglītības programmās pirmsskolas izglītības, pamatizglītības vai vidējās izglītības pakāpē, tomēr jāņem vērā, ka par šādu interešu izglītības programmu īstenošanu papildu finansējums netiek piešķirts. Tāpat norādāms, ka iestāde ir tiesīga īstenot interešu izglītības programmas izglītojamajiem arī ārpus iestādei paredzētajām telpām);  2) īsteno ne mazāk kā trīs interešu izglītības programmas izglītojamajiem, tai skaitā ne mazāk kā divas interešu izglītības programmas zinātnes, tehnoloģiju, vides, inženierzinātņu vai matemātikas jomās. Tādējādi tiek uzsvērta STEM (Science, Technology, Engineering and Mathematics) jomu nozīme interešu izglītības programmu īstenošanā. Iestāde ir tiesīga noteikt tās īstenoto interešu izglītības ilgumu (Izglītības likuma 37. panta otrā daļa nosaka, ka izglītības darba laika vienības ir mācību vai studiju gads, semestris, mācību nedēļa, mācību diena un mācību nodarbība (akadēmiskā stunda));  3) izglīto ne mazāk kā 4500 izglītojamos tās īstenotajās interešu izglītības programmās, tai skaitā ne mazāk kā 3500 izglītojamos interešu izglītības programmās zinātnes, tehnoloģiju, vides, inženierzinātņu un matemātikas jomās laikposmā no iepriekšējā gada 1. jūnija līdz kārtējā gada 31. maijam. Norādāms, ka ir plānots uzsākt darbu pie Valsts izglītības informācijas sistēmas (turpmāk – VIIS) funkcionalitāšu pilnveides, lai nodrošinātu efektīvāku informācijas ievadi par izglītojamajiem, kas izglītojas iestādes īstenotajās interešu izglītības programmās. Tas pamatojams ar apstākli, ka pastāv iespēja, ka lielā skaitā gadījumu interešu izglītības programmas tiks īstenotas atsevišķu mācību dienu vai mācību nodarbību ilgumā, un informācijas par šādiem izglītojamiem ievadīšana VIIS saskaņā ar šobrīd piemēroto kārtību, manuāli ievadot informāciju par katru izglītojamo, lai nodrošinātu atbilstību Ministru kabineta 2010. gada 17. augusta noteikumos Nr. 788 “Valsts izglītības informācijas sistēmas saturs, uzturēšanas un aktualizācijas kārtība” noteiktajam par ievadāmo informāciju, radītu papildu administratīvo slogu;  4) veic interešu izglītības metodiskā centra un pedagogu tālākizglītības centra funkcijas (tādējādi uzsverot valsts nozīmes interešu izglītības iestādes nozīmi, darbību un ieguldījumu interešu izglītības jomā):  a) sniedz izglītības iestādēm un to pedagogiem metodisko atbalstu interešu izglītības programmu īstenošanā, tai skaitā izstrādā metodiskos materiālus un nodrošina to pieejamību izglītojamajiem un pedagogiem. Kā atsevišķus piemērus metodiskā atbalsta sniegšanā varētu minēt pieredzes apmaiņas pasākumu organizēšanu; palīdzību pedagogiem interešu izglītības programmu izstrādē, darba metožu pilnveidošanā u.c.;  b) organizē pedagogu profesionālās kompetences pilnveidi (piemēram, semināru vai kursu veidā);  5) pēc izvēles īsteno sadarbību ar (pastāvot tiesībām īstenot sadarbību arī ar citiem subjektiem, taču kā obligātu nosakot sadarbību ar kādu no subjektiem turpmāk norādītajā uzskaitījumā):  a) jaunatnes vai citām nevalstiskajām organizācijām;  b) vides organizācijām;  c) uzņēmumiem, kuru darbības specifika saistīta ar zinātnes, tehnoloģiju, vides, inženierzinātņu un matemātikas jomām;  d) valsts un pašvaldību institūcijām;  e) masu medijiem;  6) iestāde nodrošina mūsdienām un iestādē piedāvāto izglītības programmu īstenošanas prasībām atbilstošu materiāltehnisko resursu bāzi un infrastruktūru;  7) iestādē piedāvātās interešu izglītības programmas atbilst attiecīgajā valsts izglītības standartā vai pirmsskolas izglītības vadlīnijās ietvertajam mācību saturam (tādējādi papildinot citās izglītības iestādēs apgūstamo mācību saturu);  8) iestāde ne retāk kā reizi ceturksnī publisko tās tīmekļvietnē vai citos publiski pieejamos informācijas nesējos informāciju par iestādē piedāvāto interešu izglītības programmu īstenošanu, interešu izglītības metodiskā centra un pedagogu tālākizglītības centra funkciju veikšanu, kā arī par īstenoto sadarbību ar jau iepriekš minētajām institūcijām.  Projektā noteikts, ka iestādes dibinātājs, ja iestāde pretendē uz valsts nozīmes interešu izglītības iestādes statusu, līdz kārtējā gada 1. jūnijam iesniedz ministrijā iesniegumu un dokumentus, kas apliecina iestādes atbilstību Projektā minētajiem kritērijiem par laikposmu no iepriekšējā gada 1. jūnija līdz kārtējā gada 31. maijam. Savukārt jau statusu ieguvusī valsts nozīmes interešu izglītības iestāde katru gadu līdz 1. jūnijam sniedz ministrijai valsts nozīmes interešu izglītības iestādes izstrādātu un ar tās dibinātāju saskaņotu informatīvu pārskatu un dokumentus, kas apliecina valsts nozīmes interešu izglītības iestādes atbilstību Projektā minētajiem kritērijiem par periodu no iepriekšējā gada 1. jūnija līdz kārtējā gada 31. maijam. Projektā noteikts, ka abu veidu dokumenti tiek izvērtēti pēc 1. jūnija līdz 20. jūnijam, atbilstošu lēmumu pieņemot līdz 1. jūlijam. Attiecībā par atbilstību kritērijiem apliecinošiem dokumentiem kā atsevišķus piemērus varētu minēt pašvaldības apliecinājumu par iestādes/ valsts nozīmes interešu izglītības iestādes izstrādāto pedagogu profesionālās kompetences pilnveides programmu un to īstenošanas saskaņojumu, kā arī semināru dalībnieku reģistrācijas lapas; līgumus par sadarbību ar Projektā minētajām institūcijām, vienlaikus iesniedzot arī atbilstošus apliecinājumus par līgumos norādīto pasākumu izpildi vai sasniegtajiem rezultātiem u.tml.  Pamats iepriekš minētā laika perioda (1. jūnijs – 31. maijs) noteikšanai pamatojams ar to, ka vairuma klašu (izņemot 9. un 12. klašu) izglītojamajiem mācību gads ilgst līdz 31. maijam, taču arī vasarā iestāde/ valsts nozīmes interešu izglītības iestāde ir tiesīga īstenot, piemēram, pedagogu profesionālās pilnveides pasākumus. Turklāt nepieciešams noteikt laika periodu, kurā ministrijai izvērtēt iestāžu, tai skaitā ar valsts nozīmes interešu izglītības iestāžu statusu, atbilstību Projektā minētajiem kritērijiem, lai lemtu par statusa piešķiršanu vai anulēšanu ar kārtējā gada 1. septembri.  Projektā noteikts, ka, ja valsts nozīmes interešu izglītības iestāde divus gadus pēc kārtas nenodrošina kāda no Projektā minētajiem kritērijiem izpildi, ministrija anulē valsts nozīmes interešu izglītības iestādes statusu ar kārtējā gada 1. septembri.  Izglītības attīstības pamatnostādņu 2014. – 2020. gadam 2. apakšmērķa “Indivīdu prasmes: veicināt vērtībizglītībā balstītu indivīda profesionālo un sociālo prasmju attīstību dzīvei un konkurētspējai darba vidē” 2.3. rīcības virziens “Ārpus formālās izglītības iespēju un pieejamības bērniem un jauniešiem paplašināšana” nosaka: “Interešu izglītības attīstībai rīcības virziena ietvaros bērni un jaunieši tiks motivēti piedalīties interešu izglītības programmās, nodrošinot daudzveidīgu interešu izglītības programmu piedāvājumu izglītības iestādēs, kā arī tiks izveidota atbalsta sistēma izglītojamo individuālo spēju attīstībai, kas ietvers atbalstu arī jauniešu tehniskās jaunrades centriem, skolēnu mācību priekšmetu olimpiāžu un vasaras mācību nometņu, zinātnisko semināru, konkursu un zinātnisko projektu nodrošināšanai. Izrietoši tiks sekmēts to jauniešu skaits, kuri savu turpmāko izglītību un profesionālo dzīvi vēlēsies saistīt ar zinātni, tehnoloģijām, inženierzinātni un matemātiku (STEM).”  Valsts nozīmes interešu izglītības iestāžu pastāvēšana, īstenojot jau iepriekš norādītās tām paredzētās funkcijas, atbilstu Izglītības attīstības pamatnostādnēs 2014. – 2020. gadam noteiktajam un veicinātu to 2.3. rīcības virziena īstenošanu.  Saskaņā ar Ministru kabineta 2001. gada 28. augusta noteikumiem Nr. 382 “Interešu izglītības programmu finansēšanas kārtība” (turpmāk – noteikumi Nr. 382), kas šobrīd nosaka interešu izglītības programmu finansēšanas kārtību, valsts daļēji finansē pedagogu darba algas un valsts sociālās apdrošināšanas iemaksas. Atbilstoši minētajiem noteikumiem ministrija aprēķina mērķdotāciju pedagogu darba samaksai un valsts sociālās apdrošināšanas obligātajām iemaksām (turpmāk šajā rindkopā – mērķdotācija) par periodu no kārtējā gada 1. septembra līdz kārtējā gada 31. decembrim un par periodu no nākamā gada 1. janvāra līdz nākamā gada 31. augustam atbilstoši izglītojamo skaitam kārtējā gada 1. septembrī vispārējās pamata un vispārējās vidējās izglītības iestādēs attiecīgajā administratīvajā teritorijā. Atbilstoši noteikumiem Nr. 382, uz mērķdotāciju var pretendēt ikviena pašvaldības izglītības iestāde, kā arī juridiskās un fiziskās personas, kuras pašvaldībā saņēmušas licenci programmas īstenošanai. Pašvaldības valsts piešķirto interešu izglītības mērķdotāciju sadala izglītības iestādēm, interešu izglītības iestādēm un citām organizācijām. Līdztekus noteikumu Nr. 382 11. punkts nosaka, ka interešu izglītības metodiskā darba organizēšanai un programmu īstenošanas pārraudzībai pašvaldības izveidota komisija var paredzēt vienu izglītības metodiķa darba likmi uz 1000 izglītojamajiem.  Savukārt Projektā paredzēta specifiska valsts nozīmes interešu izglītības iestāžu finansēšanas kārtība. Paredzēts, ka, nosakot papildu finansējumu valsts nozīmes interešu izglītības iestādei vienam mēnesim, ministrija aprēķina:  1) vidējo izglītojamo skaitu mēnesī, kuri tika izglītoti valsts nozīmes interešu izglītības iestādes īstenotajās interešu izglītības programmās laikposmā no iepriekšējā gada 1. jūnija līdz kārtējā gada 31. maijam, pamatojoties uz informāciju, kas iesniegta vai nu ar dokumentiem, kas apliecina iestādes atbilstību Projektā minētajiem kritērijiem, pretendējot uz valsts nozīmes interešu izglītības iestādes statusu, vai arī ar informatīvajiem pārskatiem un dokumentiem par atbilstību Projektā minētajiem kritērijiem, ko iesniegusi iestāde, kas jau ieguvusi valsts nozīmes interešu izglītības iestādes statusu;  2) pedagogu darba algu fondu atbilstoši iepriekš minētajam vidējam izglītojamo skaitam un valsts budžetā attiecīgajam gadam apstiprinātajam finansējumam.  Ministrija piešķir papildu finansējumu par periodu no kārtējā gada 1. septembra līdz 31. decembrim un par periodu no nākamā gada 1. janvāra līdz 31. augustam. Vienlaikus Projekts paredz arī priekšnosacījumu izpildi papildu finansējuma piešķiršanai – izglītības un zinātnes ministrs izdod rīkojumu par finansējuma sadali, un ministrija pārskaita papildu finansējumu uz valsts nozīmes interešu izglītības iestādes dibinātāja kontu Valsts kasē, kuru valsts nozīmes interešu izglītības iestādes dibinātājs drīkst izmantot tikai no ministrijas saņemtā papildu finansējuma administrēšanai. Turklāt, lai saņemtu papildu finansējumu, valsts nozīmes interešu izglītības iestādes dibinātājs ar ministriju slēdz līgumu par piešķirtā papildu finansējuma izlietošanu. Projektā paredzēta arī kārtība, kādā valsts nozīmes interešu izglītības iestāžu dibinātāji atskaitās par piešķirtā papildu finansējuma izlietojumu. Tāpat noteikts, ka valsts nozīmes interešu izglītības iestādes dibinātājs nodrošina pedagogu darba samaksas aprēķinu piešķirtā papildu finansējuma ietvaros atbilstoši normatīvajam aktam par pedagogu darba samaksu (Ministru kabineta 2016. gada 5. jūlija noteikumi Nr. 445 “Pedagogu darba samaksas noteikumi”).  Projekta noslēguma jautājumi paredz izņēmuma kārtību valsts nozīmes interešu izglītības iestādes statusa piešķiršanai iestādēm, kas varētu pretendēt uz statusa piešķiršanu jau ar 2019. gada 1. oktobri. Norādāms, ka Projekta noslēguma jautājumi paredz, ka iestāde, kas pretendē uz valsts nozīmes interešu izglītības iestādes statusu 2019. gadā, izglītojusi ne mazāk kā 2300 izglītojamo tās īstenotajās interešu izglītības programmās zinātnes, tehnoloģiju, vides, inženierzinātņu un matemātikas jomās laikposmā no 2019. gada 1. janvāra līdz 31. augustam. Šāds izglītojamo skaits aprēķināts, proporcionāli izdalot izglītojamo skaitu 12 mēnešu periodā (3500) uz astoņiem mēnešiem, un rezultātu noapaļojot līdz simtiem. Savukārt izglītojamo skaits, kas kopumā visās interešu izglītības programmās noteikts 3000, aprēķināts, ņemot vērā to, ka 2300 izglītojamo skaits sastāda aptuveni 66% no 3500 izglītojamo skaita. Tādējādi, attiecīgi aprēķinot arī 66% no 4500 un noapaļojot līdz simtiem, iegūstamais rezultāts ir 3000.  Atbilstoši Projekta noslēguma jautājumiem iestādēm, kurām valsts nozīmes interešu izglītības iestādes statuss piešķirts ar 2019. gada 1. oktobri, ministrija aprēķina papildu finansējumu par periodu no 2019. gada 1. oktobra līdz 31. decembrim un par periodu no 2020. gada 1. janvāra līdz 31. augustam.  Plānots, ka noteikumi stāsies spēkā 2019. gada 1. septembrī. |
| 3. | Projekta izstrādē iesaistītās institūcijas un publikas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc VIIS pieejamajiem datiem uz 2018. gada 1. septembri:  122 aktīvās iestādes (pēc veida “bērnu un jauniešu interešu izglītības iestāde”), tai skaitā 73 privātās iestādes un 49 pašvaldību iestādes, to dibinātāji, iestādēs nodarbinātās personas, izglītojamie un viņu vecāki, Izglītības un zinātnes ministrija.  Vienlaikus norādāms, ka uz 2018. gada 1. septembri izglītojamie bijuši reģistrēti 41 no iepriekš minētajām iestādēm, tai skaitā sešās privātajās iestādēs un 35 pašvaldību iestādēs. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielinās:  a) 41 interešu izglītības iestādes dibinātājiem un iestādēs nodarbinātajām personām, ja iestāde pretendē iegūt valsts nozīmes interešu izglītības iestādes statusu vai minēto statusu jau ir ieguvusi – iesniedzot dokumentus un pārskatus, tai skaitā sagatavojot pārskatus par valsts papildu finansējuma izlietojumu, veicot darbības, lai nodrošinātu valsts papildu finansējuma saņemšanu;  b) ministrijai, izvērtējot iestādes atbilstību kritērijiem, lai iegūtu valsts nozīmes interešu izglītības iestādes statusu, kā arī izvērtējot jau statusu ieguvušas valsts nozīmes interešu izglītības iestādes atbilstību kritērijiem. |
| 3. | Administratīvo izmaksu monetārs novērtējums | 2017./2018.m.g. ņemot vērā, ka interešu izglītības skolotāja vidējā algas likme par slodzi no valsts finansējuma bija 709,30 *euro* (par 30 stundām), stundas izmaksa ir 709,30/30/4=5,91 *euro* bez VSAOI 24,09%, ko maksā darba devējs.  *Administratīvās izmaksas, iestādes dibinātājam iesniedzot iesniegumu un dokumentus, ja iestāde pretendē uz valsts nozīmes interešu izglītības iestādes statusu:*  Pieņemot, ka iesnieguma aizpildīšanas un iesniegšanas laiks aizņem 2 h un to, ka uz 2018. gada 1. septembri bija 41 interešu izglītības iestāde, kura ir potenciālā valsts nozīmes interešu izglītības iestādes statusa ieguvēja, var pieņemt, ka administratīvās izmaksas ir:  **(5,91** **x 2) x (41 x 1) = 484,62 *euro***  *Administratīvās izmaksas valsts nozīmes interešu izglītības iestādei katru gadu iesniedzot ar tās dibinātāju saskaņotu informatīvo pārskatu un dokumentus par konkrēto kritēriju izpildi.*  Pieņemot, ka 2 h ir nepieciešamais informatīvā pārskata sagatavošanas un iesniegšanas laiks un to, ka uz 2018. gada 1. septembri bija 41 interešu izglītības iestāde, var pieņemt, ka administratīvās izmaksas ir:  **(5,91** **x 2) x (41 x 1) = 484,62 *euro***  Valstī noteiktā vidējā darba samaksa mēnesī 2017. gadā bija 926 *euro* (bruto, Centrālās statistikas pārvaldes dati), līdz ar to vidēji stundā (160 h darba mēnesis) – 5,79 *euro*.  *Administratīvās izmaksas, ministrijai izvērtējot iestādes vai valsts nozīmes interešu izglītības iestādes atbilstību noteiktajiem kritērijiem un atbilstoša lēmuma vai atbildes sagatavošanai un sniegšanai:*  Pieņemot, ka 2 h ir nepieciešamais iesniegto dokumentu izvērtēšanas, atbilstoša lēmuma vai atbildes sagatavošanas un iesniegšanas laiks, un to, ka ir plānots, ka iestāžu un valsts nozīmes interešu izglītības iestāžu atbilstību kritērijiem izvērtēs ministrijas komisija, kuras sastāvā šobrīd ir 10 personas, var pieņemt, ka administratīvās izmaksas ir:  **(5,79 x 2) x (10 x 1) = 115,8 *euro***  *Administratīvās izmaksas, ministrijai sagatavojot līgumus ar valsts nozīmes interešu izglītības iestādes dibinātājiem par piešķirtā papildu finansējuma izlietošanu:*  Pieņemot, ka 1 h ir nepieciešamais līguma sagatavošanas, parakstīšanas un valsts nozīmes interešu izglītības iestādes dibinātāja informēšanas laiks un to, ka uz 2018. gada 1. septembri bija 41 interešu izglītības iestāde, kura ir potenciālā valsts nozīmes interešu izglītības iestādes statusa ieguvēja, var pieņemt, ka administratīvās izmaksas ir:  **(5,79 x 1) x (41 x 1) = 237,39 *euro***  **Kopējais Projekta administratīvo izmaksu monetārais novērtējums ir 1322,43 *euro*.** |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
|  | 2018.gads | | Turpmākie trīs gadi (*euro*) | | | | |
| 2019. | | 2020. | | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 98 720 | 0 | 301 400 | 317 120 |
| 2.1. valsts pamatbudžets | 0 | 0 | 0 | 98 720 | 0 | 301 400 | 317 120 |
| 3. Finansiālā ietekme | 0 | 0 | 0 | - 98 720 | 0 | - 301 400 | - 317 120 |
| 3.1. valsts pamatbudžets | 0 | 0 | 0 | - 98 720 | 0 | - 301 400 | - 317 120 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 98 720 | 0 | 301 400 | 317 120 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ministrija ir iesniegusi prioritārā pasākuma pieteikumu vidējam termiņam, kurā tika plānots, ka valsts nozīmes interešu izglītības iestāžu skaits tiks piešķirts 10 iestādēm (divas iestādes katrā plānošanas reģionā), un norādīja papildus nepieciešamo finansējumu, lai nodrošinātu valsts nozīmes interešu izglītības iestāžu pedagogu darba samaksu 2019.gadam – 202 515 *euro* (680 *euro*), 2020.gadam – 211 450 *euro* (710 *euro*) un 2021.gadam – 223 362 *euro* (750 *euro*). Ņemot vērā, ka aprēķins veikts balstoties uz noteikumos par pedagogu darba samaksu (Ministru kabineta 2016. gada 5. jūlija noteikumi Nr. 445 “Pedagogu darba samaksas noteikumi”) noteikto zemāko mēneša darba algas likmi (iepriekš minētie 680 *euro* 2019.gadam) un to, ka 2018.gada 1.septembrī ir noteikta zemākā mēneša darba algas likme 710 *euro*, attiecībā uz 2019.gadam ir nepieciešams precizēt nepieciešamās summas apmēru atbilstoši 4 mēnešiem.  Finansējuma apmērs vienam izglītojamam interešu izglītībā 2018./2019.m.g. – 6,23 *euro*.  Ņemot vērā pedagogu darba samaksas pieauguma grafikā noteikto zemākās mēneša darba algas likmes pieaugumu, finansējuma apmērs vienam izglītojamam interešu izglītībā pieaugs attiecīgi zemākās algas likmes pieauguma:  2019.g. (750 *euro*, +5,6%) – 6,58 *euro*  2020.g. (790 *euro*, +5,3%) – 6,93 *euro*  2021.g. (830 *euro*, +5,1%) – 7,28 *euro*  2022.g. (900 *euro*, +8,4%) – 7,89 *euro*  Nepieciešamais finansējums 2019.gada septembrim – decembrim:  4500 (minimālais izglītojamo skaits) / 12 (mēnešu skaits) = 375 (vidējais izglītojamo skaits, kuriem nodrošināta izglītošana;  375 \* 6,58 (*euro*, finansējuma apmērs vienam izglītojamam interešu izglītība 2018./2019.m.g.) = 2 468 *euro* (finansējums mēnesī, kas tiek piešķirts valsts nozīmes interešu izglītības centram);  Nepieciešamais finansējums 2019.gada septembrim – decembrim:  10 (valsts nozīmes interešu izglītības iestāžu skaits) \* 2 468 (*euro*) \*4 (mēnešu skaits) = **98 720 *euro***  Nepieciešamais finansējums 2020.gadam:  Janv. – aug.: 10\*2 468\*8 = 197 440 *euro*  Sept. – dec.: 10\*2 599\*4 = 103 960 *euro*  **Kopā 2020.gadam – 301 400 *euro***  Nepieciešamais finansējums 2021.gadam:  Janv. – aug.: 10\*2 599\*8 = 207 920 *euro*  Sept. – dec.: 10\*2 730\*4 = 109 200 *euro*  **Kopā 2021.gadam – 317 120 *euro***  Nepieciešamais finansējums 2021.gadam:  Janv. – aug.: 10\*2 730\*8 = 218 400 *euro*  Sept. – dec.: 10\*2 959\*4 = 118 360 *euro*  **Kopā 2022.gadam – 336 760 *euro*** | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Jautājumu par papildus nepieciešamo finansējumu 2019. gadam un turpmāk, skatīt Ministru kabinetā likumprojekta "Par vidēja termiņa budžeta ietvaru 2019., 2020. un 2021. gadam" un likumprojekta "Par valsts budžetu 2019. gadam" sagatavošanas un izskatīšanas procesā. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2018. gada 17. oktobrī nosūtīts Latvijas Pašvaldību savienībai un Latvijas Izglītības un zinātnes darbinieku arodbiedrībai viedokļa sniegšanai.  2018. gada 31. oktobra seminārā par Projektu informēti Jūrmalas pilsētas vispārējās izglītības, tai skaitā pirmsskolas izglītības, iestāžu direktori un viņu vietnieki. |
| 2. | Sabiedrības līdzdalība projekta izstrādē | Projekts publicēts ministrijas mājas lapā 2018. gada 15. oktobrī (pieejams: http://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3180-ministru-kabineta-noteikumu-projekts-valsts-nozimes-interesu-izglitibas-iestades-statusa-pieskirsanas-anulesanas-un-valsts-nozimes-interesu-izglitibas-iestazu-finansesanas-kartiba).  Pēc viedokļu saņemšanas 2018. gada 30. oktobrī notikušas sarunas ar Latvijas Pašvaldību savienību un Latvijas Izglītības un zinātnes darbinieku arodbiedrību.  2018. gada 30. oktobrī par Projektu saņemti ieteikumi no sabiedrības ar ierobežotu atbildību “ZAAO”. |
| 3. | Sabiedrības līdzdalības rezultāti | Pēc sarunām ar Latvijas Pašvaldību savienību un Latvijas Izglītības un zinātnes darbinieku arodbiedrību ņemta vērā lielākā daļa izteikto iebildumu un priekšlikumu. Vienlaikus ņemta vērā lielākā daļa sabiedrības ar ierobežotu atbildību “ZAAO” izteikto priekšlikumu.  Latvijas Pašvaldību savienība, Latvijas Izglītības un zinātnes darbinieku arodbiedrība un sabiedrība ar ierobežotu atbildību “ZAAO” konceptuāli atbalsta Projekta tālāku virzību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, interešu izglītības iestādes un to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Izglītības un zinātnes ministrijas komisijai, kuras sastāvā šobrīd ir 10 personas, būs nepieciešams ikgadēji izvērtēt iesniegtos dokumentus, pieņemt atbilstošu lēmumu vai sagatavot atbildi.  Nav nepieciešama jaunu institūciju izveide vai esošo institūciju likvidācija vai reorganizācija. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

Rudzīte 67047807

[ance.rudzite@izm.gov.lv](mailto:ance.rudzite@izm.gov.lv)

Trokša 67047858

alise.troksa@izm.gov.lv